เกาะกระแส 500 คะแนนโหวต ประยุทธ์ เบิ้ลนายกฯ : 70 ล้านเสียง ตัววัดเสถียรภาพ
นายกรัฐมนตรี คนที่ 29 สมัยที่ 2,สถานะล่าสุดของ นายกฯลุงตู่ พล.อ.ประยุทธ์ จันทร์โอชา นายกรัฐมนตรี หัวหน้า คสช. ภายหลังที่ประชุมร่วมรัฐสภา ลงมติด้วยคะแนน 500 เสียงต่อ 244 เสียงโหวตให้รับตำแหน่งนายกรัฐมนตรี,ตีตั๋วต่อ รัฐบาลจากการเลือกตั้ง ตามกติการัฐธรรมนูญที่ผ่านประชามติ,โดยกระบวนการที่เป็นไปอย่างเปิดเผย ขานชื่อ โชว์หน้า โชว์ตัว โหวตกันออกอากาศให้ผู้คนรับรู้กันทั้งประเทศ ใครหนุนใคร และคะแนนเสียงที่ออกมาก็เป็นไปตามเนื้อผ้า,ไม่ผิดจากจำนวน ส.ส.ต้นทุนของ 2 ขั้วที่ตรึงกำลังกันไว้ได้แน่น,ไม่มี งูเห่า เลื้อยเพ่นพ่าน อย่างที่ออกมาแถลงข่าวดักคอดักทางกันอึกทึกครึกโครม,จะมีที่ฮือฮาก็คิวของนายสิริพงศ์ อังคสกุลเกียรติ ส.ส.ศรีสะเกษ พรรคภูมิใจไทย ที่แหกโผงดออกเสียง ไม่โหวตให้ พล.อ.ประยุทธ์เป็นนายกฯตามมติพรรค,หักมุมแบบที่นายอนุทิน ชาญวีรกูล หัวหน้าค่ายภูมิใจไทย สะอึก,ซึ่งนั่นก็อาจส่งผลต่อดีลโควตารัฐมนตรีของพรรคภูมิใจไทย แต่ไม่มีผลแต่อย่างใดกับเสียงโหวตให้ พล.อ.ประยุทธ์ที่ทิ้งห่างนายธนาธร จึงรุ่งเรืองกิจ หัวหน้าพรรคอนาคตใหม่ แบบครึ่งต่อครึ่ง,ถึงตรงนี้ดุลอำนาจอยู่ในมือ พล.อ.ประยุทธ์เต็มๆ,ทั้งในสถานะของนายกฯอำนาจพิเศษ และว่าที่นายกฯจากการเลือกตั้ง,จังหวะรอเปลี่ยนผ่าน หลังการโปรดเกล้าฯนายกรัฐมนตรี และตามธรรมเนียมการเมืองก็จะดำเนินการต่อเนื่องไปกับขั้นตอนการฟอร์มรัฐบาล และการเจรจาแบ่งงาน จัดสรรเก้าอี้รัฐมนตรีกับพรรคร่วมรัฐบาล,ตั้งแท่น เจรจาบนโต๊ะกันอย่างเป็นทางการ,เนื่องจากปรากฏการณ์ที่แตกต่างจากการเลือกตั้งที่ผ่านๆมา ตามรัฐธรรมนูญใหม่กว่าจะลงมติเลือกนายกฯได้ก็หลังเลือกตั้งผ่านไปกว่า 2 เดือน,ท่ามกลางเกมขึงพืดชิงเสียงตั้งรัฐบาล สถานการณ์ไร้ความชัดเจน,แม้โดยเงื่อนกติการัฐธรรมนูญจะเอื้อให้ฝ่าย พล.อ.ประยุทธ์ เพราะมีเสียง 250 ส.ว.เป็นต้นทุนหน้าตัก แต่,ในส่วนของการรวมเสียง ส.ส.จับขั้วรัฐบาลของพรรคพลังประชารัฐก็ไม่สามารถปิดดีลได้ ตามสภาพที่ไม่รู้ใครคือคนมีอำนาจแท้จริงในการเจรจา,ทีมหนุนลุงตู่ เป็นภาพเชิงซ้อนระหว่างท็อปบูตกับนักการเมือง,แต่จุดไฮไลต์ก็เป็นอาการขยับของนายอนุทิน ชาญวีรกูล หัวหน้าพรรคภูมิใจไทย ที่นัดกินข้าวกับนายเฉลิมชัย ศรีอ่อน เลขาธิการพรรคประชาธิปัตย์ ก่อนประกาศเดินหมาก จับมือมัดข้าวต้ม,ล็อก 104 เสียง แลกกับโควตาพรรคประชาธิปัตย์ ได้รัฐมนตรีว่าการ 3 กระทรวง คือ พาณิชย์ เกษตรฯ การพัฒนาสังคม บวก รมช.มหาดไทย รมช.คมนาคม รมช.ศึกษาธิการ พ่วงรองนายกฯ ส่วนพรรคภูมิใจไทย ฟัน 3 รมว.คือ สาธารณสุข การท่องเที่ยวฯ คมนาคม บวก รมช.มหาดไทย รมช.เกษตรฯ บวกรองนายกฯ,ยึดเก้าอี้หุ้มทองฝังเพชร กวาดกระทรวงเกรดเอ,ทั้งๆที่ถือแต้มในมือแค่ 50 กว่าเสียง ต่อเนื่องกับกระแสข่าวแกนนำพรรคตัวแปร ดอดเข้าบ้านพักในค่ายทหารของ ผู้มีอำนาจ นอกพรรคพลังประชารัฐ ปิดดีลจับขั้วร่วมรัฐบาล,นำมาซึ่งคิวป่วนในพลังประชารัฐ เสียงเพี้ยนๆในการโหวตเลือกประธานสภาฯ,ก่อนที่เกมจะหักมุม เมื่อนายอุตตม สาวนายน หัวหน้าพรรคพลังประชารัฐ นำทีมแกนนำพรรคที่พรรษาการเมืองสูง ทั้งนายสุริยะ จึงรุ่งเรืองกิจ นายสมศักดิ์ เทพสุทิน นายณัฏฐพล ทีปสุวรรณ ไปส่งเทียบเชิญพรรคประชาธิปัตย์ และพรรคภูมิใจไทย ถึงที่ทำการพรรค,ยืนยันยังไม่พูดเรื่องโควตารัฐมนตรี เพราะต้องนำเข้าที่ประชุมคณะกรรมการบริหารพรรค,กั๊กเหลี่ยมดึงเช็งมาว่ากันหลังโหวตเลือกนายกรัฐมนตรี,ที่สำคัญส่งสัญญาณเป็นนัยเลยว่า ฝ่ายการเมืองของพลังประชารัฐไม่ยึดถือข้อตกลงของ ผู้มีอำนาจนอกพรรค ที่,ไปแอบตกลงกันที่บ้านพักในค่ายทหาร,เพราะเสี่ยงเข้าเงี่ยงกฎหมาย ฐานปล่อยให้คนนอกครอบงำกิจกรรมภายในพรรค,ผิดรัฐธรรมนูญ โทษถึงขั้นยุบพรรค,อีกทั้งโดยหลักการสำคัญตามธรรมเนียมปฏิบัติและวิถีธรรมชาติทางการเมือง ถ้าพรรคแกนนำรัฐบาลไม่เหลือกระทรวงเกรดเอไว้ในโควตาบริหาร จะเอาอะไรไปสร้างเนื้องานตามที่สัญญาไว้กับประชาชน และนั่นก็จะไม่มีอะไรไปหาเสียงในการเลือกตั้งรอบหน้า,พลังประชารัฐ ก็แค่พรรคเฉพาะกิจ ดัน ลุงตู่ สืบทอดอำนาจแล้วจบ ,มันจึงเป็นอะไรที่ยึดความถูกต้องตามหลักการ ทั้งในแง่ของเงื่อนบังคับรัฐธรรมนูญและในมุมการบริหารทาง การเมือง กับเกมเขี้ยวของพรรคพลังประชารัฐดึงดีลเจรจาโควตารัฐมนตรีเข้าวงที่ประชุมคณะกรรมการบริหารพรรค,พรรคเล่นเอง ไม่ปล่อย ขาใหญ่ นอกพรรคแทรกแซง,เหนืออื่นใด ในขั้นตอนสุดท้ายจะต้องส่งบัญชีรายชื่อรัฐมนตรีทั้งหมดให้กับ พล.อ.ประยุทธ์ ตามที่เจ้าตัวประกาศไว้แล้วว่าจะเป็นคนตรวจสอบ พิจารณาความเหมาะสมด้วยตัวเอง,กรองกันหลายชั้น เซ็นเซอร์ ก่อนนำขึ้นทูลเกล้าฯ,ในฐานะนายกรัฐมนตรีเป็นผู้มีอำนาจรับผิดชอบสูงสุดในฝ่ายบริหาร ประกอบกับสถานการณ์การเมืองห้วงเปลี่ยนผ่านสำคัญที่สังคมคาดหวังรัฐบาลที่เน้นผลประโยชน์ของชาติบ้านเมือง มากกว่าการเมืองน้ำเน่าแบบเก่าๆที่เอาเสียงประชาชนมาต่อรองผลประโยชน์,ตามรูปการณ์ ลุงตู่ ต้องเข้ม เฟ้นรัฐมนตรีให้ออกมาหน้าตาดีที่สุด,เพื่อรักษาเครดิตต้นทุนความโปร่งใสที่สั่งสมมา 4-5 ปีในรัฐบาล คสช. โดยเฉพาะการการันตีจากปากป๋าเปรม พล.อ.เปรม ติณสูลานนท์ อดีตประธานองคมนตรีและรัฐบุรุษ ที่บอก รัฐบาล พล.อ.ประยุทธ์ไม่โกง,ว่ากันตรงๆ ลุงตู่ ก็ต้องหวังเดินตามรอยรัฐบุรุษอย่าง ป๋าเปรม,แต่แน่นอน ในมุมความจำเป็นของ นายกฯลุงตู่ กับทีมพลังประชารัฐ ที่ต้องดึงดุลอำนาจของนายกฯและสถานะของแกนนำพรรคร่วมรัฐบาลกลับมา ซึ่งนั่นก็ตรงกันข้าม กับอาการของพรรคร่วมที่ต้องโดนง้างอ้อยออกจากปากช้าง ลีลาของพรรคประชาธิปัตย์และพรรคภูมิใจไทยประสานเสียงยึด ดีลเดิม ตามที่ดอดเข้าบ้านใหญ่ในค่ายทหาร,แต่ไม่ยอมบอกว่าดีลเดิม ไปแอบพูดคุยตกลงกับใคร,นั่นก็เพราะรู้อยู่แก่ใจเหมือนกันว่า ดีล ผู้มีอำนาจ นอกพรรคพลังประชารัฐขัดรัฐธรรมนูญ,ยิ่งเป็นอะไรที่ฝ่ายประชาธิปัตย์แถลงหนุน พล.อ.ประยุทธ์เป็นนายกฯ เพราะโดนสถานการณ์แตกแยกภายในบีบคั้น เมื่อปีกของนายพีระพันธ์ุ สาลีรัฐวิภาค นายถาวร เสนเนียม และนายกรณ์ จาติกวณิช ประกาศหนุน ลุงตู่ ตั้งแต่พรรคยังไม่ประชุมลงมติอย่างเป็นทางการ,ประชาธิปัตย์ร่วมรัฐบาลแบบไร้พลังต่อรอง เกม ฮั้ว กับภูมิใจไทยก็พังโดยอัตโนมัติ ประกอบกับท่าทีแข็งๆของพลังประชารัฐก็ไม่สนเกมขู่ของพรรคตัวแปร เพราะไพ่เด็ดใบสุดท้ายมันอยู่ในมือ นายกฯลุงตู่,ถ้าพรรคร่วมเกเร ต่อรองเกินราคา ก็ ยุบสภา ไปวัดดวงกัน,พรรคไหนจะเหนื่อยหนักสุดก็เห็นๆกันอยู่,เอาเป็นว่า ณ วันนี้ ดุลอำนาจอยู่ในมือของ นายกฯลุงตู่ กำหนดเกมเล่นได้,เรื่องของเรื่อง ย้อนกลับดูอดีตรัฐบาล ป๋าเปรม รักษา สมดุลรัฐบาลได้ 8 ปีกว่าๆ แม้ในภาวะเสียงปริ่มน้ำ ก็เพราะ ป๋าเปรม ตั้งรัฐบาลเป็นที่ศรัทธาของสังคม เลือกใช้คนดี มีประสิทธิภาพถูกกับงาน เป็นรัฐมนตรี,ที่สำคัญคือภาพความโปร่งใส ปลอดจากคอร์รัปชัน,วันนี้ นายกฯลุงตู่ เดินตามรอย ป๋าเปรม มากว่าครึ่งทางแล้ว แนวโน้มมีโอกาสใกล้ถึงปลายทาง,นี่คือที่มาของความมั่นใจ พล.อ.ประยุทธ์ประกาศจัดทีม ครม.เอง,ตามรูปการณ์ทั้งประชาธิปัตย์กับภูมิใจไทยก็คงเฮี้ยวพอเป็นพิธี เพราะมีกระแสสังคมกดดันอยู่ คำพูดหรูๆเพื่อประชาชนกับพฤติการณ์ต่อรองเพื่อผลประโยชน์ตัวเอง มันเห็นได้ด้วยตาเปล่า,แถมจุดได้เปรียบของรัฐบาล ลุงตู่ภาค 2 คือความต่อเนื่องของการบริหาร สิ่งที่รัฐบาล ลุงตู่ กับนายสมคิด จาตุศรีพิทักษ์ รองนายกฯ กัปตันทีมเศรษฐกิจ เข็นครกขึ้นภูเขา ลากเศรษฐกิจจากติดลบเพราะวิกฤติไฟขัดแย้งการเมือง ฟื้นกลับมาติดลมบน จีดีพีทะยานไปร้อยละ 4 ก่อนจะวูบไปเพราะการเมืองมั่วๆหลังเลือกตั้ง,แต่หุ้นก็เด้งกลับมาเป็นบวกทันทีเมื่อรู้ผลโหวตนายกฯ,ไหนจะปรากฏการณ์ดัชนีความสามารถในการแข่งขันของประเทศจากที่การันตีโดย IMD สวิตเซอร์แลนด์ ประจำปี 2562 ประเทศไทยอยู่ในอันดับ 25 ของประเทศทั่วโลก,พื้นฐานไทยแข็งแกร่ง สัญญาณบวกในเชิงพัฒนาการเศรษฐกิจระยะยาว,เอาเป็นว่า ถ้ารัฐบาล ประยุทธ์ภาค 2 ออกมาหล่อๆ ตามเงื่อนไขที่ ลุงตู่ ทำตามหลักบริหารของผู้รับผิดชอบสูงสุด ขณะที่พรรคพลังประชารัฐดำเนินการตามกรอบรัฐธรรมนูญไม่ให้คนนอกยุ่มย่ามจัดโผรัฐมนตรี,ยึดประโยชน์ชาติบ้านเมืองมาก่อนผลประโยชน์ส่วนตัวพวกพ้อง,เสียง 254 ส.ส.ของพรรคร่วมรัฐบาล เสียง 250 ส.ว. ก็ไม่สำคัญ เพราะตัวชี้วัดเสถียรภาพแท้จริงของรัฐบาล ลุงตู่ สมัย 2 มันอยู่ที่ 70 ล้านเสียงของคนไทย,เดินตามรอยรัฐบาล ป๋าเปรม แล้ว นายกฯลุงตู่ จะปลอดภัย,ไม่ว่าจะหนทางรัฐบาลระยะสั้นหรือเส้นทางรัฐบาลยาวๆ.,ทีมการเมือง
เสียง 254 ส.ส.ของพรรคร่วมรัฐบาล เสียง 250 ส.ว. ก็ไม่สำคัญ เพราะตัวชี้วัดเสถียรภาพแท้จริงของรัฐบาล ลุงตู่ สมัย 2 มันอยู่ที่ 70 ล้านเสียงของคนไทย
ประยุทธ์ จันทร์โอชา,นายกรัฐมนตรี,จัดตั้งรัฐบาล,วิเคราะห์การเมือง,ทีมการเมือง,งูเห่า,ข่าวทั่วไป